Der er tæppefald på Aalborg Teater. Ikke et af dem der giver anledning til stående applaus som kulminationen på en vellykket forestilling. Nej, derimod fordi flere medarbejdere er nået til afskedssscenen i deres tid på teatret. - Det er tungt at skulle opsige dygtige medarbejdere , siger den øverst anvarlige, Thomas Bjørnager. - Men som tiltrædende direktør for Aalborg Teater håber jeg at sikre organisationen solid økonomisk drift og arbejdsro i de kommende år, så vi kan koncentrere os om at lave teater som landsdelsscene for hele Nordjylland. Det er faldende publikumstal de foregående år, der får skylden for, hvorfor teatret har måttet svinge sparekniven og opsige flere medarbejdere. Nordjyske erfarer, at seks medarbejdere er blevet opsagt. Aalborg Teater er ikke det eneste teater, som de seneste år har kæmpet med at få lokket folk tilbage i salene efter corona. Vendsyssel Teater har tidligere meldt ud, at de forventer et underskud i år på fire millioner kroner, og kulturinstitutionen står netop nu med hatten i hånden og bønfalder kommunen om hjælp, så de kan klare sig igennem de magre år.

Opsummering:
Der har ikke været tilstrækkeligt med besøgende, lyder det.